Guerra civil

Un guerra civil es le situation que existe quando intra un stato, un lucta armate contrapone le fortias armate de un stato a gruppos armate identificabile, o gruppos armate inter se, in combates de qui le importantia e extension excede le simple revolte o insurrection.

Ab le puncto de vista del derecto del guerra, on usa le expression « conflicte armate non international », le parole « guerra » essendo reservate pro le conflicte armate international.

Pro esser considerate como « guerra », le hostilitate debe attinger un certe grado de intensitate, durar un certo tempore e implicar duo gruppos identificabile, militarmente e politicamente structurate. Iste criterios permitte distinguer le guerra civil del « disturbios interne » que pote esser caracterisate per actos de violentia similari ma que non presenta le particularitates de un conflicte armate (tumulto, insurrection, repressiones, luctas de factiones inter se o contra le potentia in loco, per exemplo).

Le localisation del conflicte intra un stato distingue le guerra civil del conflicte armate international, que contrapone le fortias armate de al minus duo estados. Iste caracter non-international es tamen relative. Es commun que le grupos armate sia supportate, plus o minus apertemente, per altere estados. Iste assistentia es sovente logistic, ma pote etiam includer le invio de truppas: le guerra civil espaniol es un exemplo celebre con le supporto date al franchistas per le Germania Nazi e Italia fascista, e al republicanos per le URSS.

Le origine de un guerra civil pote esser de diverse natura: ethnic, religiose, communitari, social, economic, un altere guerra, politic, ideologic o etiam territorial. Particularmente in iste ultime caso, un guerra civil pote esser considerate como un guerra de independentia si su objectivo es le lucha contra un domination colonial o un occupation extraniere.

Categoria:Guerra